Gaius Baltar
<s>Dr. Gaius Baltar je izmišljeni lik naučnika koji predstavlja jednog od protagonista nove verzije TV-serije Battlestar Galactica, a čiji lik tumači James Callis.</s>

<s>Fiktivna biografija</s>

<s>Gaius Baltar se rodio na plaenti Aerilon u porodici neuglednog farmera.</s><s>Duboko posramljen svojim porijeklom, još u dobi od 10 godina je počeo sebe učiti capricanskom dijalektu, odnosno kako bi što prije izgubio aerilonski dijalekt i tako olakšao put u visoko društvu.</s><s>Zahvaljujući njegovom izuzetnom naučnom talentu, ti su napori na kraju urodili plodom, te je dr. Baltar postao ne samo najugledniji naučnik u Dvanaest Kolonija, nego i celebrity koji je, osim veza sa političkim vrhom i prijateljstva sa predsjednikom Adarom, sebi mogao priuštiti bogatstvo, luksuz ali i brojne žene.</s>

<s>Na samom početku serije dr. Baltar održava vezu sa tajanstvenom zanosnom plavušom te čiju trajnu naklonost nastoji održati tako što joj pomaže pri špijunskim djelatnostima, odnosno davši joj uvid u kompjuterski sistem Ministarstva obrane koji je bio dizajnirao i koji je povezan sa skoro svim letjelicama i obrambenim sistemima Kolonijalne flote.</s><s>Ona mu, potom, na njegov užas, prizna kako je u stvari humanoidna Sajlonka poslana sa ciljem da sabotira kolonijalnu obranu pred napad koji upravo predstoji; istovremeno mu prizna kako se u njega zaljubila te mu spasi život u trenutku kada započinje napad.</s><s>Baltar se nešto kasnije nađe među grupom preživjelih koja naleti na Raptor i uspije nagovoriti njegovu posadu da ga primi i odvede na Galacticu oko koje se skuplja izbjeglička flota.</s>

<s>U izbjegličkoj floti Baltar koristi svoju naučnu reputaciju da stekne preferencijalni tretman u odnosu na druge izbjeglice, ali je isto tako duboko mučen spoznajom da je upravo on omogućio genocid ljudske vrste, odnosno stalno u strahu da će biti razotkriven.</s><s>To se odražava kroz stalnu razdražljivost i neurotično ponašanje, ali i vizije u kojima mu se stalno ukazuje lik njegove sajlonske ljubavnice te mu daje savjete, ali i nastoji ga navesti da prihvati sajlonsku monoteističku vjeru u jednog Boga.</s><s>Ispočetka ateistički Baltar se sa vremenom sve više okreće sajlonskoj vjeri.</s>

<s>Zahvaljujući nizu sretnih slučajnosti, Baltar svojim savjetima pomaže Floti o sukobima sa Sajloncima, te njegov ugled naraste do te mjere da postaje delegat Caprice u Kvorumu Dvanaest, a potom uz podršku predsjednice Laure Roslin, postaje i potpredsjednik Dvanaest Kolonija.</s><s>Gonjen ambicijom, Baltar se na predsjedničkim izborima iznenada suprotstavi Lauri Roslin te uspije pobijediti usprkos pokušaja lažiranja rezultata od strane Saula Tigha i Tory Foster.</s><s>Temelj njegovog programa je naseljavanje na novootkrivenu planetu Nova Caprica, a što prihvati najveći dio izbjeglica, ali i osoblja Kolonijalne flote.</s>

<s>Baltarovo predsjednikovanje Novom Capricom se pretvori u katastrofu kada Sajlonci otkriju planetu te prisile kolonijalne snage da je napuste, ostavivši civilne koloniste na cjedilu.</s><s>Baltar nema izbora nego potpisati predaju Sajloncima i prepustiti im se na milost i nemilost.</s><s>Oni ga odlučuju zadržati kao marionetskog vođu ljudi, dok je sam Baltar nemoćan zaustaviti njihovo zlostavljanje ljudi te, pod prijetnjom smrti, prisiljen potpisati smrtne presude članova pokreta otpora.</s><s>Nakon što dođe do evakuacije sa Nove Caprice, Baltar odlazi sa Sajloncima i živi na njihovom baznom brodu.</s><s>Tamo prvi put sreće svoju uskrsnutu ljubavnicu, sada poznatu kao Capricu Šest, te sa njom i Broj Tri počinje ljubavnu vezu utroje.</s><s>Baltar među Sajloncima nije sretan, odnosno pod stalnim je strahom da će ga pogubiti, a i sam mučen pitanjem nije li i sam Sajlonac.</s><s>Sticajem okolnosti završi u kolonijalnom zarobljeništvu.</s>

<s>Baltar je među bivšim kolonistima Nove Caprice toliko omrznut da ga stalno pokušavaju likvidirati.</s><s>Predsjednica Roslin, pak, odlučuje da mu se sudi za izdaju; kao branitelj mu dodijeljen Romo Lampkin kome se, potom, priključi Lee Adama koji tako uspješno izvede obranu da čak i njegov otac William Adama kao član tribunala glasa za oslobađajuću presudu.</s><s>Iako slobodan, Baltar je previše komprotiran da bi mogao računati na političku karijeru, te pronalazi sebe među otpadnicima u izbjegličkoj floti, odnosno počinje im propovijedati sajlonsku vjeru.</s><s>Sa vremenom stvara vlastiti kult kome su posebno prijemčive žene, a koje često uzima za seksualne partnerice.</s><s>Njegov kult kasnije igra važnu ulogu u gušenju pobune koje su poveli Tom Zarek i Felix Gaeta.</s><s>Pred sam kraj serije Baltar zajedno sa Capricom Šest sudjeluje u napadu na sajlonsku "Koloniju", a po dolasku na Zemlju sudjeluje u timu koji proučava primitivne ljude.</s>

<s>U epilogu serije virtualna Broj Šest i virtualni Baltar (koji se pojavljivao u vizijama Caprice Šest) u modernom svijetu komentiraju sličnosti sa Dvanaest Kolonija.</s>

<s>Vanjske veze</s>

<s>Likovi iz serije Battlestar Galactica (2004)
Fiktivni naučnici
Fiktivni političari
Fiktivni diktatori
Fiktivni ubice
Fiktivni oficiri</s>

